**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 24.04.2023 ora 08.00 – 25.04.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 25.04.2023, ora 08.00**

**RÂURI:**

**I.N.H.G.A.** a emis o **ATENŢIONARE Hidrologică, cod galben,** valabilă în intervalul **24.04.2023 ora 22:00 – 25.04.2023 ora 12:00**, vizând **scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri** din bazinele hidrografice **Caraş, Nera, Cerna,** cu posibile depăşiri ale **COTELOR DE ATENŢIE**, astfel:

**COD GALBEN**

 **În intervalul 24.04.2023 ora 22:00 – 25.04.2023 ora 12:00** pe râurile din bazinele hidrografice: Caraş – bazin superior şi afluenţi bazin mijlociu şi inferior, Nera – bazin superior şi afluenţi bazin mijlociu şi inferior, Cerna – afluenţii aferenţi sectorului aval Ac. Herculane **(judeţul Caraş Severin)**.

 **Atenţionarea Hidrologică vizează în principal fenomenele de scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, care se pot produce cu probabilitate şi intensitate mai mare ȋn intervalul 25.04.2023 ora 03:00 – 25.04.2023 ora 09:00.**

Aceast mesaj a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

* - *CARAŞ-SEVERIN – ATENŢIONARE Hidrologică, cod Galben*

**Debitele au fost în general în scădere,** exceptând râurile din bazinele Bârzava, Caraş, Nera, Cerna şi bazinele superioare ale Crişului Negru, Crişului Alb, Begăi şi Timişului unde au fost în creştere datorită preciptațiilor sub formă de aversă căzute în interval şi propagării, precum şi râurile din bazinele Vişeu, Iza, bazinele inferioare ale Ialomiței și Argeşului şi cele din Dobrogea unde au fost relativ staționare.

Creşteri izolate de niveluri şi debite, s-au înregistrat pe unele râuri mici din zonele montane din centrul şi sudul țării datorită precipitațiilor, sub formă de aversă, slabe cantitativ, căzute în interval şi propagării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Crasna, Bârzava, pe cursul mijociu şi inferior al Sucevei, cursul superior al Moldovei, cursurile superioare şi mijlocii ale Bistriţei și Bahluiului şi pe Sitna.

Este in vigoare **ATENȚINAREA HIDROLOGICă nr. 42 din 24.04.2023** pâna la ora 12:00

**Debitele vor fi în general în creștere** datorită averselor prognozate, cedării apei din stratul de zăpadă și propagării, exceptând râurile din bazinele Bârlad, Prut şi cele din Dobrogea unde vor relativ staționare.

Sunt posibile scurgeri pe versanți, torenți și pâraie, formarea de viituri rapide cu posibile efecte de inundații locale și creşteri importante de debite și niveluri pe unele râuri mici din zonele de deal și munte, datorită averselor torențiale, mai insemnate cantitativ prognozate și propagării.

**DUNARE:**

**Debitul la intrarea în țară (secțiunea Baziaș) în** **intervalul 24 – 25.04.2023 a** **fost În scădere, având valoarea de** **8400 m3/s,** peste media multianuală a lunii **aprilie (7900 m3/s).**

În aval de Porțile de Fier debitele au fost în scădere pe sectorul Gruia – Calafat şi în creştere pe sectorul Bechet – Tulcea.

**Debitul la intrarea în țară (secțiunea Baziaș) va fi in scădere (8300 m3/s).**

În aval de Porțile de Fier debitele vor fi în scădere pe sectorul Gruia – Corabia şi în creştere pe sectorul Tr. Măgurele – Tulcea.

**Se situează în faza I de apărare următoarele sectoare de dig:**

- Lungulețu și Filipoiu din IMB (din administrarea S.G.A. Brăila) – jud. Brăila.

**2.** **Situaţia meteorologică în intervalul 24.04.2023, ora 08.00 – 25.04.2023, ora 08.00**

**A.N.M.** a emis **o INFORMARE Meteorologică,** valabilă în intervalul **24.04.2023, ora 16.00 – 26.04.2023, ora 22.00**, vizând **manifestări de instabilitate atmosferică temporar accentuată, intensificări ale vântului,** conform căreia: În intervalul menționat vor fi perioade de timp în care instabilitatea atmosferică va fi accentuată: în seara zilei de luni și în noaptea de luni spre marți (24/25 aprilie) în jumătatea de vest a teritoriului, pe parcursul zilei de marți în mare parte din țară, iar miercuri îndeosebi în sud și est. Instabilitatea se va manifesta prin averse ce vor avea și caracter torențial, pe alocuri descărcări electrice și izolat căderi de grindină.

În intervale scurte de timp sau prin acumulare, cantitățile de apă vor fi de 15...25 l/mp, iar mai ales în zonele de munte, pe arii restrânse de peste 30...40 l/mp.

Temporar vântul va avea intensificări în majoritatea regiunilor, cu viteze, în general, de 45...55 km/h. În zona montană înaltă, mai ales pe parcursul zilei de miercuri, rafalele vor depăși 70...80 km/h și vor fi precipitații sub formă de lapoviță și ninsoare.

*Notă: Astfel de fenomene vor fi în după-amiaza zilei de luni, pe arii restrânse în jumătatea de nord a Moldovei, precum și în zonele de deal și de munte.*

Aceast mesaj meteorologic a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *toate Prefecturile Judeţelor Ţării – INFORMARE Meteorologică.*

**În vestul țării**, mai ales în condiții de nebulozitate persistentă, vremea s-a răcit față de ziua precedentă, astfel că valorile de temperatură s-au situat sub normele specifice prioadei. În celelalte regiuni au fost înnorări doar temporar accentuate, iar regimul termic a fost ușor peste normal. A plouat în Crișana și în Banat, local în Oltenia și izolat în Transilvania, Moldova și Muntenia. Au fost cu precădere averse, pe alocuri însoțite de descărcări electrice. Pe raza județului Vrancea, din surse externe, au fost consemnate căderi de grindină. La munte, la altitudini de peste 2000 m trecător a nins. Vântul a suflat slab și moderat, cu intensificări temporare pe crestele montane, în est și centru (rafale peste 60 km/h) și izolat în vest (viteze de cel mult 40...50 km/h). Stratul de zăpadă este prezent la munte și măsura în platformelor stațiilor meteorologice până la 248 cm la Vf. Omu. Temperaturile maxime s-au încadrat între 13 grade la Sulina și Mangalia și 22 de grade la Alexadria, Turnu Măgurele, Zimnicea, Giurgiu, Oltenița, Călărași, Urziceni, București-Băneasa și Bucureși-Filaret, iar la ora 06 valorile de temperatură se încadrau între 4 grade la Miercurea Ciuc și 13 grade la Alexandria, București-Filaret, Oltenița, Reșița și Turnu Măgurele.

***Observație:*** *au fost emise 2 mesaje de atenționare cod galben pentru fenomene meteorologice periculoase imediate.*

**La Bucureşti,** vremea a fost predominant frumoasă și ușor mai caldă decât în mod obișnuit pentru această dată. Cerul a fost variabil, cu înnorări noaptea, iar vântul a suflat slab până la moderat. Temperatura maximă a fost de 21 de grade la Afumați și 22 de grade la Băneasa și Filaret, iar la ora 06 se înregistrau 9 grade la Băneasa, 10 grade la Afumați și 13 grade la Filaret.

**3. Prognoza meteorologică în intervalul 25.04.2023, ora 08.00 – 26.04.2023, ora 08.00**

**În ţara,** vremea va fi în general instabilă. Cerul va prezenta înnorări temporar accentuate și va ploua ziua în cea mai mare parte a țării, iar noaptea cu precădere în nord, centru și est. Vor fi mai ales averse, pe alocuri însoțite de descărcări electrice, iar în intervale scurte de timp sau prin acumulare cantitățile de apă vor depăși local 15...25 l/mp și pe arii restrânse, îndeosebi la munte, 30...40 l/mp. Izolat vor fi căderi de grindină, iar la altitudini mari se vor semnala precipitații mixte. Temporar și local vântul va avea intensificări în majoritatea regiunilor, cu viteze, în general, de 45...55 km/h. Valorile termice vor fi în scădere, mai ales în jumătatea vestică, astfel încât maximele, la nivel național, se vor situa între 11 și 20 de grade, iar minimele între 2 și 11 grade.

**La Bucureşti,** vremea va fi în general instabilă. Cerul va avea înnorări și trecător se vor semnala averse, cel mai probabil dupăamiaza însoțite și de descărcări electrice și moderate cantitativ. Vântul va sufla slab și moderat. Temperatura maximă, ușor mai scăzută decât în ziua precedentă, va fi de 17...18 grade., iar cea minimă se va situa în jurul valorii de 8 grade.

**4. Buletin nivometeorologic pentru perioada 24.04.2023, ora 21 - 25.04.2023, ora 21.**

**Masivul Făgăraş - risc 3 - însemnat**

La peste 1800 m, zăpada este umezită în partea superioară la altitudini mai mici de 2200 metri, unde temperaturile diurne au fost ușor pozitive. Stratul de zăpadă este mai consistent pe versanții nordici, iar în primii 20-30 cm, acesta prezintă rezistență redusă și este ușor instabil. În profunzime, stratul vechi este în general stabilizat, prezintă izotermie, unele cruste de gheață intercalate în interior, precum și cristale de tip cupă spre sol. În apropierea crestelor se mai întâlnesc cornișele vechi, iar pe văi și în zonele adăpostite s-au mai păstrat depozitele însemnate de zăpadă. Pe pantele suficient de înclinate, stratul instabil și umezit din partea superioară poate aluneca ușor și spontan peste stratul vechi și compactat, ducând la declanșarea unor avalanșe de dimensiuni medii și izolat mari, riscul declanșării fiind amplificat la supraîncărcări oricât de slabe, mai ales în condițiile precipitațiilor mixte care se vor semnala, pe alocuri însemnate cantitativ. Unele avalanșe pot angrena și straturi mai vechi și pot coborî până la altitudini mai mici de 1800 m.

Sub 1800 m, stratul de zăpadă este puternic umezit, iar pe fondul precipitațiilor predominant sub formă de ploaie, va continua să se topească accelerat. Pe pantele mai înclinate și umbrite de la peste 1600 m, se mai pot declanșa curgeri sau avalanșe de mici dimensiuni, riscul fiind amplificat la supraîncărcări oricât de slabe.

**Masivul Bucegi - risc 3 - însemnat**

La peste 1800 m, în primii 20-25 cm, stratul este relativ instabil și prezintă rezistenţă scăzută, iar la altitudini mai mici de 2200 de metri zăpada este umezită în partea superioară. În profunzime, stratul este relativ stabilizat, iar spre bază se întâlnesc cristale de tip cupă, ce pot favoriza în cazuri izolate dislocarea stratului umezit de deasupra. Pe văi și în zonele adăpostite mai sunt prezente depozite de zăpadă, iar în zona crestelor plăci și cornișe vechi. Pe pantele suficient de înclinate, stratul instabil din partea superioară poate aluneca relativ ușor și spontan peste stratul vechi și compactat, ducând la declanșarea unor avalanșe de dimensiuni medii și izolat mari, riscul declanșării fiind amplificat la supraîncărcări oricât de slabe. Unele avalanșe pot angrena și straturi mai vechi, putând coborî și la altitudini sub 1800 m.

La altitudini mai mici de 1800 m, stratul de zăpadă s-a redus semnificativ, menținându-se pe văile umbrite de la altitudini mai mari de 1600 m. Precipitațiile sub formă de ploaie vor continua să topească accelerat stratul rămas. Inclusiv spontan vor fi condiţii pentru declanșarea unor curgeri și avalanșe de dimensiuni mici, riscul fiind amplificat la supraîncărcări.

**Masivul Rodnei - risc 3 - însemnat**

La peste 1800 m altitudine, stratul de zăpadă este umed și instabil în primii 20-25 cm. Sub acesta se află zăpada mai veche, în mare parte stabilizată și care prezintă izotermie. Pe văi și în zonele adăpostite s-au menținut depozitele vechi de zăpadă, iar în zona crestelor mai sunt cornișe. Pe fondul temperaturilor pozitive, dar și al ploilor, zăpada va continua să se topească. Pe pantele suficient de înclinate și pe văile cu depozite însemnate, stratul superior instabil poate aluneca inclusiv spontan peste cel vechi și compact, ducând la declanșarea unor avalanșe de dimensiuni medii, riscul fiind amplificat la orice alte supraîncărcări. Unele avalanșe pot coboră până la altitudini mai mici de 1800 m.

La altitudini mai mici de 1800 m, zăpada va continua să se topească datorită temperaturilor pozitive și a precipitațiilor sub formă de ploaie. Izolat, pe pantele foarte înclinate, unde este zăpadă mai mare, se pot produce avalanșe de dimensiuni în general mici, prin alunecarea stratului foarte umed de la suprafaţă peste cel vechi, riscul declanșării acestora fiind amplificat la supraîncărcări.

**Masivul Parâng-Şureanu - risc 3 - însemnat**

La peste 1800 metri, stratul de zăpada este umezit și instabil pe primii 20-30 de cm. În profunzime stratul vechi este compact, cu cruste de gheață în interior. Pe văile mai adăpostite sau umbrite se întâlnesc depozite mai vechi și însemnate de zăpadă. Pe pantele suficient de înclinate, stratul instabil din partea superioară poate aluneca peste cel vechi și compact, ducând la declanșarea unor avalanșe de dimensiuni medii inclusiv spontan, riscul fiind amplificat la supraîncărcări.

La altitudini mai mici de 1800 metri stratul continuă să se topească accelerat, în condițiile precipitațiilor sub formă de ploaie și temperaturilor pozitive. La altitudini de peste 1600 m, izolat se mai pot declanșa curgeri sau avalanșe de dimensiuni mici pe văile mai umbrite, riscul fiind amplificat la supraîncărcări.

**Muntii Ţarcu-Godeanu - risc 3 - însemnat**

La peste 1800 m stratul este umezit în partea superioară și prezintă rezistență relativ scăzută în primii 20 cm. În profunzime stratul este în mare parte stabilizat. În zona crestelor mai sunt unele cornișe, iar pe văi și în zonele adăpostite depozitele mai vechi de zăpadă. Temperaturile ușor negative doar la peste 2000 m și precipitațiile mixte vor favoriza umezirea suplimentară a zăpezii de la suprafață, astfel că pe pantele suficient de înclinate, se pot declanșa inclusiv spontan avalanșe de dimensiuni mici și medii, prin alunecarea zăpezii din partea superioară peste stratul vechi și compact, riscul declanșării fiind amplificat la supraîncărcări. La altitudini mai mici de 1800 m stratul de zăpadă va continua să se topească accelerat pe fondul ploilor și al temperaturilor pozitive. În special între 1600 și 1800 m pe văile umbrite, unde mai exista zăpadă, se pot declanșa izolat avalanșe de dimensiuni mici, riscul declanșării acestora fiind amplificat la supraîncărcări.

**Masivul Călimani-Bistriţei-Ceahlău - risc 3 - însemnat**

La peste 1800 metri, stratul este umezit și are rezistență scăzută în primii 20-25 de cm. În profunzime stratul mai vechi este relativ compact și în general stabilizat. Pe văi și în zonele adăpostite mai sunt acumulări mari de zăpadă. Precipitațiile predominant sub formă de ploaie vor îngreuna suplimentar stratul instabil de la suprafață care poate aluneca inclusiv spontan pe pantele suficient de înclinate. Se pot astfel declanșa avalanșe de dimensiuni medii, riscul fiind amplificat la supraîncărcări oricat de slabe. La altitudini mai mici de 1800 de metri, stratul este puternic umezit și a scăzut semnificativ, iar pe fondul precipitațiilor sub formă de ploaie, va continua să se topească.

**Masivul Vladeasa-Muntele Mare - risc 1 - redus**

Stratul de zăpadă va continua să scadă. Ploile şi temperaturile predominant pozitive vor susține în continuare topirea accelerată.

**PROGNOZA VREMII ÎN INTERVALUL 24.04.2023, ora 21 - 25.04.2023, ora 21:**

Vremea va fi în general instabilă. Cerul va prezenta înnorări temporar accentuate, începând din această noapte din masivele vestice, unde local va ploua. Aria precipitațiilor se va extinde treptat în întreaga zonă montană. Se vor semnala mai ales averse de ploaie, însoţite izolat de descărcări electrice şi căderi de grindină sau măzăriche. La peste 1800 m altitudine precipitațiile vor fi mixte, trecător ninsori pe crestele Carpaților Meridionali, unde se vor depune câțiva cm de zăpadă proaspătă. Cantităţile de precipitaţii vor depăşi local 15-20 l/mp. Vântul va sufla slab și moderat, cu intensificări temporare de 45-55 km/h și izolate de peste 60-70 km/h în zonele înalte. Temporar în se va semnala ceață.

**Temperaturi prognozate în intervalul 24.04.2023 ora 21 - 25.04.2023 ora 21:**

**Peste 1800 m: temperaturi minime**: -3…-2 grade **temperaturi maxime**: 1… 6 grade

**Sub 1800 m: temperaturi minime**: 2… 5 grade **temperaturi maxime**: 6…12 grade

**Vânt la peste 2000 m:** din sector predominant sud-vestic, spre finalul intervalului vestic și nord-vestic în masivele din vestul țării, cu intensificări temporare de 65-70 km/h.

**Altitudinea izotermei de 0 grade**: în general între 2000 şi 2300 m.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**Garda Națională de Mediu, Comisariatul Județen Iași** informează de izbucnirea în data de 24.04.2023, în jurul orei 16.30, a unui incendiu pe o suprafață de 700 mp **la depozitul de deșeuri Țuțora, aparținând SC Salubris SA, județul Iași, cu emisii de noxe în atmosferă sub forma unui fum negru înnecăcios.**

Cauza incendiului o constituie autoaprinderea deșeurilor. ISUJ Iași intervine pentru stingerea incendiului. Se va reveni cu informații.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești.

DIRECȚIA COMUNICARE